Lefitiko 16 | Beibele Inthaneteng | Phetolelo ya Lefase le Lefsa
16 Jehofa o ile a bolela le Moshe ka morago ga lehu la barwa ba babedi ba Arone. Barwa bao ba hwile ge ba be ba batamela pele ga Jehofa.+
2 Jehofa a re go Moshe: “Botša Arone ngwaneno gore a se fo tsena neng le neng lefelong le lekgethwa+ ka gare ga seširo,+ pele ga sekhurumelo se se khurumeditšego Areka, e le gore a se ke a hwa;+ gobane ke tla iponagatša moo sekhurumelong+ ke le lerung.+
3 “Arone a tle lefelong le lekgethwa+ le dilo tše di latelago: powana ya sebego sa sebe+ le kgapa ya sebego sa go fišwa.+
4 A apare seaparo se sekgethwa sa linene,+ a tšware borokgwana bja linene,+ a itleme ka lepanta la linene+ a be a bofe tuku ya linene.+ Tšeo ke diaparo tše kgethwa.+ A hlape mmele wa gagwe ka meetse gomme a di apare.+
5 “Go tšwa setšhabeng sa bana ba Isiraele+ a tšee diphookwana tše pedi tša sebego sa sebe+ le kgapa e tee ya sebego sa go fišwa.+
6 “Arone a neele poo ya sebego bakeng sa dibe tša gagwe+ gomme a direle yena+ gotee le ba ntlo ya gagwe+ poelano.+
7 “A tšee dipudi tšeo tše pedi a di emiše pele ga Jehofa mojakong wa tente ya kopano.
8 Arone a direle dipudi tšeo tše pedi matengwa,+ le lengwe le direlwe Jehofa gomme le lengwe le dirwe bakeng sa Asasele.*+
9 Arone a neele pudi yeo e tšwilego le letengwa+ la Jehofa, a e dire sebego sa sebe.+
10 Eupša pudi yeo e tšwilego le letengwa bakeng sa Asasele e emišwe pele ga Jehofa e phela gore e direlwe poelano, gore e rakelwe lešokeng bakeng sa Asasele.+
11 “Arone a neele poo ya sebego bakeng sa dibe tša gagwe gomme a direle yena gotee le ba ntlo ya gagwe poelano; a hlabe poo ya sebego bakeng sa dibe tša gagwe.+
12 “A tšee sebjana sa diorelo+ seo se tletšego magala a tukago ao a lego aletareng+ pele ga Jehofa, a tlatše diatla tša gagwe ka bobedi+ ka seorelo sa go nkga bose+ ke moka a di tliše ka gare ga seširo.+
13 Le gona a bee seorelo seo godimo ga mollo pele ga Jehofa+ gomme muši wa sona o tla apeša sekhurumelo sa Areka+ seo se khurumeditšego diphaphathi tša bohlatse,+ e le gore a se ke a hwa.
14 “A tšee a mangwe a madi a poo+ a a rothetše ka monwana wa gagwe pele ga sekhurumelo ka thoko ya bohlabela, a rothetše+ a mangwe a madi ka monwana wa gagwe pele ga sekhurumelo gašupa.+
15 “A hlabe pudi ya sebego bakeng sa dibe tša setšhaba+ gomme a tliše madi a yona ka gare ga seširo+ a a rothetše ka mokgwa woo a rotheditšego madi ale a poo;+ a a rothetše pele ga sekhurumelo seo.
16 “A direle lefelo le lekgethwa poelano ka baka la go se hlweke+ ga bana ba Isiraele le ka baka la melato ya dibe ka moka tša bona;+ ke ka tsela yeo a swanetšego go direla tente ya kopano ka gona, yeo e lego gare ga bana ba Isiraele bao ba sa hlwekago.
17 “Go se be le motho yo mongwe ka tenteng ya kopano go tloga ge a tsena gore a dire poelano lefelong le lekgethwa go fihlela a etšwa; a direle yena,+ ba ntlo ya gagwe le setšhaba ka moka sa Isiraele poelano.+
18 “A tšwe a tle aletareng+ yeo e lego pele ga Jehofa gomme a e direle poelano, a tšee a mangwe a madi a poo le a mangwe a madi a pudi a a tlotše manakeng a aletare go e dikologa.+
19 Le gona a rothetše+ a mangwe a madi godimo ga yona ka monwana wa gagwe gašupa gomme a e hlwekiše a be a e kgethagatše go se hlwekeng ga bana ba Isiraele.
20 “Ge a feditše go direla lefelo le lekgethwa, tente ya kopano le aletare poelano,+ a buše a neele pudi e phelago.+
21 Arone a bee diatla tša gagwe ka bobedi+ godimo ga hlogo ya pudi yeo e phelago gomme a bolele melato ka moka+ ya bana ba Isiraele le melato ya dibe tša bona,+ go tla ba bjalo ka ge eka o e bea godimo ga hlogo ya pudi yeo+ gomme a rome monna yo a lego komana-madula-a-bapile+ gore a e rakele lešokeng.+
22 Pudi yeo e rwale melato ka moka ya bona+ e e iše leganateng+ gomme yena a rakele pudi yeo lešokeng.+
23 “Arone a tsene ka tenteng ya kopano a hlobole diaparo tša gagwe tša linene tšeo a bego a di apere ge a tsena ka lefelong le lekgethwa gomme a di bee moo fase.+
24 A hlape mmele ka meetse+ a le lefelong le lekgethwa,+ a apare diaparo tša gagwe,+ ke moka a tšwe a neele sebego sa gagwe sa go fišwa+ le sebego sa go fišwa sa setšhaba,+ a itirele poelano a be a direle le setšhaba.+
25 A beše lekhura la sebego sa sebe le thuntšhe muši aletareng.+
26 “Ge e le yo a rakilego pudi bakeng sa Asasele,+ a hlatswe diaparo tša gagwe a be a hlape mmele ka meetse+ gomme ka morago ga moo a ka tla mešašeng.
27 “Eupša poo ya sebego sa sebe le pudi ya sebego sa sebe tšeo madi a tšona a tlišitšwego bakeng sa go dira poelano lefelong le lekgethwa, di išwe ka ntle ga mešaša; matlalo a tšona, dinama tša tšona le mešwang ya tšona di fišwe ka mollo.+
28 Yo a di fišitšego a hlatswe diaparo tša gagwe a be a hlape mmele ka meetse gomme ka morago a ka tla mešašeng.
29 “Se se latelago e be molao wa setšhaba go iša mehleng ya neng le neng:+ Ka kgwedi ya bošupa letšatšing la lesome la kgwedi+ le itaye*+ gomme le se ke la swara modiro le ge e le ofe,+ le yo a tswaletšwego nageng ya gabo lena goba modiiledi yo a diiletšego mo gare ga lena le yena a se ke a swara modiro.
30 Gobane ka lona letšatši le le tla direlwa poelano+ ya gore go tsebatšwe gore le hlwekile. Le tla ba ba hlwekilego dibeng ka moka tša lena pele ga Jehofa.+
31 Ke sabatha+ ya lena ya go khutša ka mo go feletšego, ka gona le itaye. Wo ke molao wa go iša mehleng ya neng le neng.
32 “Moperisita yo a tlago go tlotšwa+ le yoo a tlago go newa matla a boperisita+ gore e be yena a hlatlamago tatagwe,+ a dire poelano gomme a apare diaparo tša linene.+ Ke diaparo tše kgethwa.+
33 A direle sekgethwakgethwa poelano,+ a be a direle le tente ya kopano+ le aletare poelano;+ a direle le baperisita gotee le setšhaba ka moka poelano.+
34 Wo e be molao wa lena go iša mehleng ya neng le neng+ gore le direle bana ba Isiraele poelano bakeng sa dibe tša bona gatee ka ngwaga.”+
A dira feela kamoo Jehofa a laetšego Moshe.
^ Polelwana e rego “bakeng sa Asasele” ga go tsebje gabotse seo e se bolelago. Ke polelwana yeo e dirišwago ge go bolelwa ka pudi yeo e rakelwago lešokeng.
^ Se se ka ba se bolela go ikona dijo le dithibelo tše dingwe tše di swanago le gona.